Ιβάν Μαρκάνο

Ο Ιβάν Μαρκάνο Σιέρρα, ή απλά Μαρκάνο (γεννημένος στις 23 Ιουνίου 1987 στην πόλη Σανταντέρ) είναι Ισπανός ποδοσφαιριστής που αγωνίζεται στην Ιταλία για λογαριασμό της Ρόμα. Αγωνίζεται κυρίως στη θέση του κεντρικού αμυντικού, ωστόσο έχει την ικανότητα να αγωνίζεται με την ίδια ευχέρεια και σαν αριστερό μπακ.

Καριέρα 
Ο Ιβάν Μαρκάνο έκανε τα πρώτα του ποδοσφαιρικά βήματα στις ακαδημίες της Ρασίνγκ Σανταντέρ σε ηλικία μόλις 10 ετών. Μέχρι το 2008 ο Μαρκάνο αγωνίστηκε με τη Β' ομάδα της Ρασίνγκ Σανταντέρ 51 φορές δίχως να καταφέρει να πετύχει κάποιο γκολ. Τη σεζόν 2008-09 προβιβάστηκε στην πρώτη ομάδα της Ρασίνγκ Σανταντέρ, με την οποία έκανε το ντεμπούτο του στις 30 Σεπτεμβρίου 2007.
Οι πολύ καλές του εμφανίσεις με τη φανέλα της ισπανικής ομάδας προκάλεσαν το ενδιαφέρον αρκετών ομάδων εντός κι εκτός των συνόρων της Ισπανίας. Τελικά η ομάδα που τον απέκτησε ήταν η επίσης ισπανική Βιγιαρρεάλ ΚΦ μετά από πρόταση ύψους 4.000.000 ευρώ, η οποία μάλιστα προσέφερε στον Μαρκάνο συμβόλαιο συνεργασίας διάρκειας 6 ετών.

Παρά τις υψηλές προσδοκίες της διοίκησης αλλά και των φιλάθλων της Βιγιαρρεάλ ΚΦ, ο Μαρκάνο δεν κατάφερε να αποδώσει τα αναμενόμενα στην Ισπανική ομάδα πραγματοποιώντας τελικά σε 3 χρόνια μόλις 27 εμφανίσεις.

Το καλοκαίρι του 2010 δόθηκε δανεικός για ένα χρόνο στην επίσης ισπανική Χετάφε ΚΦ, με την οποία πραγματοποίησε 38 εμφανίσεις ενώ κατάφερε να πετύχει και ένα γκολ.

Την επόμενη σεζόν δόθηκε δανεικός στον Ολυμπιακό μετά από πρόταση ύψους 1.000.000 ευρώ και μετά τη θερμή εισήγηση του τότε προπονητή του Ολυμπιακού, Ερνέστο Βαλβέρδε. Στους ερθρόλευκους πραγματοποίησε συνολικά 41 εμφανίσεις ενώ κατάφερε να πετύχει και 5 γκολ. Με τον Ολυμπιακό κατέκτησε ένα Πρωτάθλημα κι ένα Κύπελλο Ελλάδας, ενώ έφτασε λίγο πριν από την προημιτελική φάση του Γιουρόπα Λιγκ, καθώς ο Ολυμπιακός αποκλείστηκε στη φάση των 16 της διοργάνωσης μετά την εντός έδρας ήττα από τη Μεταλίστ Χάρκιβ με 1-2, σκορ που διαμορφώθηκε στα τελευταία λεπτά του αγώνα.

Μετά την επιστροφή του στη Βιγιαρρεάλ ΚΦ, ήρθε πρόταση ύψους 5.000.000 ευρώ από τη ρωσική Ρουμπίν Καζάν η οποία και έγινε αποδεκτή.

Στη συνέχεια επέστρεψε για δεύτερη φορά στην καριέρα του στον Ολυμπιακό Πειραιώς ως δανεικός από τη ρωσική ομάδα.

Στις 11 Αυγούστου του 2014, η διοίκηση της Πόρτο ανακοίνωσε επίσημα την απόκτηση του Ισπανού αμυντικού, με τον Μαρκάνο να παραμένει στην πορτογαλική ομάδα για τέσσερα χρόνια.

Στις 31 Μαΐου 2018 έγινε παίκτης της Ρόμα.

Διεθνείς συμμετοχές 
Ο Ιβάν Μαρκάνο έχει μόλις μία διεθνής συμμετοχή με την Εθνική Ομάδα της Ισπανίας Κ21 την οποία πραγματοποίησε το 2009 σε αγώνα εναντίον της Φινλανδίας.

Τίτλοι 
 2 Πρωταθλήματα Ελλάδας: 2012, 2014
 1 Κύπελλο Ελλάδας: 2012
 1 Σούπερ Καπ Ρωσίας: 2012

Παραπομπές

Εξωτερικοί σύνδεσμοι 

 Το προφίλ του Ιβάν Μαρκάνο στο transfermarkt.co.uk
Ο Μαρκάνο στο BDFootball.com

Ισπανοί ποδοσφαιριστές
Αμυντικοί ποδοσφαιριστές
Ποδοσφαιριστές Ρουμπίν Καζάν
Ποδοσφαιριστές Ολυμπιακού Πειραιώς
Ποδοσφαιριστές Βιγιαρρεάλ ΚΦ
Ποδοσφαιριστές Χετάφε ΚΦ
Ποδοσφαιριστές Ράθινγκ Σανταντέρ 
Ποδοσφαιριστές ΦΚ Πόρτο
Ποδοσφαιριστές Πριμέρα Ντιβιζιόν
Ποδοσφαιριστές Τερθέρα Ντιβιζιόν
Ποδοσφαιριστές Πριμέιρα Λίγκα
Ποδοσφαιριστές Εθνικής Ισπανίας Κ21
Ποδοσφαιριστές Ρόμα
Ποδοσφαιριστές Σέριε Α
Ξένοι ποδοσφαιριστές στην Πορτογαλία